《八月十五夜玩月》
宋代·喻良能

前年磬湖新雨歇，独绕湖边待明月。夜深云散月华来，疑是山阴踏晴雪。

去年锁宿校群英，冰娥于人亦有情。仰看一镜缘云上，俯听春蚕食叶声。

今年广文在官舍，亦复开樽临月榭。慈颜一笑綵衣轻，谁云官冷孤清夜。

酒阑月色更徘徊，捲帘开户真佳哉。悬知明年应更好，扁舟正泊双溪隈。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。